Prezent astăzi în municipiul Brașov, președintele Consiliului Național de Conducere al partidului AUR, senatorul Claudiu Târziu a declarat în cadrul unei conferințe de presă că acțiunile PSD-PNL privind comasarea și organizarea alegerilor electorale reprezintă "un abuz de putere și un pas extrem de grav înspre instaurarea dictaturii în România", cele două partide nemaiavând "niciun fel de limită în a-și impune voința cu tot dinadinsul."
"Noi, partidul AUR, am făcut o sesizare la Curtea Constituțională întrucât Avocatul Poporului, care a și admis că sunt motive întemeiate pentru a face o asemenea sesizare, a primit ordin să nu o facă.
PSD și PNL au sfidat orice normă democratică și au încălcat toate regulile privind organizarea unor alegeri libere și neviciate, călcând în picioare tot ceea ce presupune însăși suveranitatea poporului", a susținut Claudiu Târziu, potrivit unui comunicat de presă AUR.
De asemenea, președintele CNC al AUR a mai afirmat că "AUR protestează vehement împotriva acestui act monstruos al actualei majorități politice care își trădează adevărata intenție, și anume cea de a instaura dictatura, nicidecum de a asigura o falsă stabilitate."
Totodată, liderul senatorilor AUR a acuzat "improvizația uluitoare si bâlbâielile incredibile ale partidelor așa-zis mari PSD și PNL."
"Retragerea doamnei Ramona Chiriac, reprezentanta Comisiei Europene, din fruntea listei comune, prezentarea dr. Cîrstoiu în postura de candidat unic la Primăria Capitalei și circul privind listele comune sunt semne clare că deciziile nici măcar nu le aparțin celor două partide, ci celor care le manevrează din umbră și care vor să instaureze totalitarismul, sub pretextul combaterii <extremismului>", potrivit declarațiilor lui Claudiu Târziu.